वर्ष 1996 की बात है। मैंने बचपन से अखबार बेचने का काम किया है और इसीलिए ताजा खबरों पर त्वरित पाठकीय प्रतिक्रियाओं का संग्राहक बन गया था। एक सुबह एक व्यक्ति दौड़ता हुआ मेरे पास आया और कहा- आज का अखबार देना। मैंने अखबार निकाला। उसने 5 रुपए का सिक्का दिया। मैंने कहा, अखबार 2 रुपए का है। उसने लगभग खिलखिलाकर कहा- कोई बात नहीं, 5 रुपए ही रख लो। फिर उसने अखबार के मुखपृष्ठ को खोलकर अगाध संतोष के साथ उसको निहारा और उसके शीर्षक को धीरे-धीरे पढ़ा- अटल जी प्रधानमंत्री बनेंगे। पहला अटल मंत्रिमंडल कल शपथ लेगा। उस अपरिमित संतोष को मैं आज तक भुला नहीं पाया, जो उसके मुख पर मुझे उस सुबह दिखाई दिया था। अटल जी के प्रधानमंत्री बनने के समाचार भर से उभर आने वाला संतोष।